Diit 71
Pal wutdä mi di̱i̱t
1
Ɣän cä tëkdä lua̱k ji̱
lö Kuoth Nhial,
ɛ ɣän /ca lɛ moc kɛ pöc.
2
Kɛ kui̱ cuŋniku kän ɣä
kä luäk ɣä,
gäŋni ji̱thdu ɣä kä kän ɣä.
3
Jakni rɔ kä päm ga̱ŋdä,
mi dëë la wa̱a̱ thi̱n
gua̱thni diaal,
lat ɣöö bi ɣä kän,
kɛ ɣöö ɛ ji̱n ko̱tdä
kä gääŋdä.
4
Käm ni ɣä raar lö Kuothdä
tetni ji̱ dueeri,
kuekni ɣä raar tetni
ji̱ tiilä kɛnɛ nɛy tin thil
cuŋ kɛ ji̱ nyuɔɔni.
5
Kɛ ɣöö ɛ ji̱n ŋa̱thdä lö Kuoth,
ɛ ji̱n ŋa̱thdä lö Kuoth Nhial
ni ŋuɛɛtädä.
6
Ɣän cä rɔ thieŋ ji̱ ni mëë
pay ɣä dap,
kä ɛ ji̱n ɛ nëë mɛɛk ɣä
jic maar.
Ɣän bä liak ni ji̱ ni ciaŋ.
7
Ɣän cä la nyuuth kä nɛy ti ŋuan,
duundɛ ɣöö ɛ ji̱n gääŋdä
mi bum,
8
Ci thokdä thia̱ŋ kɛ liakdu,
latdä wuɔ̱tdu kɛ cäŋ kɛɛliw.
9
/Cu ɣä yiäk mi wa̱a̱ wä dɔŋ,
/cu ɣä päl mi wä
buɔ̱mdä thuuk.
10
Kɛ ɣöö ruac ji̱ tɛ̈rä kɛ kui̱dä,
kɛn nɛy tin görkɛ näkdä
duɔlkɛ kɛ kui̱dä.
11
Kä ruackɛ wäkɛ i̱,
“Ci Kuoth ɛ päl,
juɔcɛ jɛ kä ka̱pɛ jɛ,
kɛ ɣöö thil ram mi
bi jɛ luäk.”
12
Cu lɛ na̱n kɛ ɣä lö Kuoth,
bër ku ɣä ben luäk kɛ pɛ̈th
lö Kuothdä!
13
Ɛ nɛy tin gɔanykɛ ɣä
ba däk kɛ pöc,
ɛ nɛy tin görkɛ muɔ̱cdä buɔ̱t
kuɔ̱mkɛ ɛ pöc kɛnɛ buar.
14
Duundɛ ɣöö bi ŋa̱thdä te thi̱n
ɛ wee wä,
kä ŋotdɛ ɣän bä ji̱ puany
ciaŋ ciaŋ.
15
Ɣän bä lät cuŋniku lat,
ɣän bä lät känädu diaal lat
kɛ cäŋ kɛɛliw,
ni min leny pekdiɛn ŋäcdä.
16
Ɣän bä buɔ̱m lätni Kua̱r
ni Kuoth Nhial liak,
ɣän bä liak ni cuŋku,
cuŋku ni ji̱n kärɔaadu.
17
Ji̱n ci ɣä ŋi̱eec ni ŋuɛɛtädä
lö Kuoth,
kä ɣän ŋuɔtdä lat ni lätku
tin ga̱ykɛ naath.
18
Ɛ cäŋ mi wa̱a̱ dɔŋ
ɛ ci mi̱emkä low,
/cu ɣä päl ruëëc lö Kuoth.
Amäni mi cä buɔ̱mdu lat rɛy ri̱cni
diaal tɔ̱ bi ben tɔ̱.
19
Kä cuŋku kɛnɛ buɔ̱mdu cikɛ
räth ni nhial puɔ̱ɔ̱rä
lö Kuoth.
Ji̱n ci ti ga̱ykɛ naath la̱t,
Kä ɛŋa mi cäätkɛ ji̱
lö Kuoth?
20
Cäŋ ni mɔ ci ɣä jak kä nɛ̈ɛ̈nä,
rik ti ŋuan kɛnɛ ti
bɛ̈c bɛ̈ɛ̈c ɔ,
bi tëkdä nyɔk kɛ luuc,
bi jɛ luɔ̱ɔ̱c jɔk ni piny muɔ̱ɔ̱n
bi ɣä nyɔk kɛ loc teekä.
21
Ji̱n bi luthdä rep,
kä bi ɣä nyɔk kɛ
mi buumi ɣä.
22
Ɣän bä ji̱ puany nikɛ thom,
kɛ kui̱ gɔɔyädu lö Kuothdä.
Ɣän bä ji̱ kët diit liakä kɛ thom,
lö Kuoth I-thɛ-rɛl.
23
Ɣän bä ji̱ liak kɛ diit
tɛthä lɔaac,
mi wa̱a̱ ji̱ wä puany kɛ diit,
kä bi tieeydä ji̱ puany bä,
kɛ ɣöö ci jɛ luäk.
24
Kä bi lɛpdä lat ni gɔɔy
luäkädu kɛ cäŋ kɛɛliw,
kɛ kui̱ nɛɛni tin görkɛ
muɔ̱cdä buɔ̱t,
cakɛ moc kɛ pöc kɛnɛ buar.
